b'\n_START_ARTICLE_\nHispania Tarraconensis\n_START_SECTION_\nIstorie\n_START_PARAGRAPH_\nProvincia imperial\xc4\x83 roman\xc4\x83 numit\xc4\x83 Hispania Tarraconensis, a \xc3\xaenlocuit Hispania Citerior, care fusese condus\xc4\x83 de un consul \xc3\xaen ultima perioad\xc4\x83 a Republicii, \xc3\xaen cadrul reorganiz\xc4\x83rii imperiului de c\xc4\x83tre Augustus \xc3\xaen 27 \xc3\xae.Hr.. Capitala sa se afla la Tarraco (ast\xc4\x83zi Tarragona, Catalonia)._NEWLINE_R\xc4\x83zboaiele Cantabrice (29\xe2\x80\x9319 \xc3\xae.Hr.) au adus \xc3\xaentreaga Peninsul\xc4\x83 Iberic\xc4\x83 sub domina\xc8\x9bia Romei, \xc3\xaen cadrul acestei provincii Tarraconensis. Cantabrii, din partea nord-vestic\xc4\x83 a Iberiei (Cantabria) au fost ultimul trib pacificat._NEWLINE_Tarraconensis era o provincie imperial\xc4\x83, separat\xc4\x83 de celelalte dou\xc4\x83 provincii iberice \xe2\x80\x94 Lusitania (corespunz\xc3\xa2nd Portugaliei de ast\xc4\x83zi \xc8\x99i Extremadurei spaniole) \xc8\x99i provincia senatorial\xc4\x83 Baetica, corespunz\xc3\xa2nd p\xc4\x83r\xc8\x9bii sudeice a Spaniei, Andaluzia._NEWLINE_Servius Sulpicius Galba, care a fost \xc3\xaemp\xc4\x83rat pentru scurt timp \xc3\xaentre 68 \xc8\x99i 69, a guvernat provincia \xc3\xaencep\xc3\xa2nd cu 61. Pliniu cel B\xc4\x83tr\xc3\xa2n a fost \xc8\x99i el procurator \xc3\xaen Tarraconensis (73)._NEWLINE_Provincia imperial\xc4\x83 Hispania Tarraconensis a existat p\xc3\xa2n\xc4\x83 la invaziile din secolul al V-lea, \xc3\xaencep\xc3\xa2nd cu 409, care i-au \xc3\xaencurajat pe basci \xc8\x99i pe cantabri s\xc4\x83 se r\xc4\x83scoale, \xc3\xaen locul ei \xc3\xaenfiin\xc8\x9b\xc3\xa2ndu-se un regat vizigot.\n_START_SECTION_\nPopula\xc8\x9bia\n_START_PARAGRAPH_\nLa sosirea romanilor \xc3\xaen secolul II \xc3\xae.C., popula\xc8\x9bia iberic\xc4\x83 indigen\xc4\x83 \xc3\xaen special bascii) se amestecase cu cel\xc8\x9bii de secole, form\xc3\xa2nd cultura celtiberic\xc4\x83 tipic\xc4\x83 pentru Hispania pre-romanizat\xc4\x83. Fenicienii/cartaginezii au colonizat coasta mediteraneean\xc4\x83 \xc3\xaentre secolele al VIII-lea \xc8\x99i al VI-lea \xc3\xae.C. Grecii aveau de asemenea stabilite colonii de-a lungul coastei. Romanii \xc8\x99i-au adus \xc8\x99i ei aportul la structura etnic\xc4\x83, cu cele trei legiuni sta\xc8\x9bionate acolo. Din secolul al treilea s-au descoperit obiecte evreie\xc8\x99ti. Triburile germanice \xc8\x99i "maurii" nord-africani au sosit mai t\xc3\xa2rziu.\n_START_SECTION_\nReligia\n_START_PARAGRAPH_\nCea mai venerat\xc4\x83 zeitate din Spania Roman\xc4\x83 era Isis, urmat\xc4\x83 de Magna Mater, marea mam\xc4\x83. Zeit\xc4\x83\xc8\x9bile cartagineze-feniciene Melqart (at\xc3\xa2t o zeitate solar\xc4\x83 c\xc3\xa2t \xc8\x99i un zeu marin) \xc8\x99i Tanit-Caelestis (zei\xc8\x9ba-mam\xc4\x83 cu posibile leg\xc4\x83turi lunare) erau de asemenea venerate. Panteonul roman a absorbit repede zeit\xc4\x83\xc8\x9bile locale, prin identificare (Melqart a devenit Hercules, spre exemplu, care era de mult preluat de la greci, care \xc3\xael aveau pe Heracles). Ba`al Hammon era zeul principal \xc3\xaen Cartagina \xc8\x99i juca de asemenea un rol important \xc3\xaen Hispania. Zeii egipteni Bes \xc8\x99i Osiris aveau \xc8\x99i ei adep\xc8\x9bii lor.(1)\n_START_SECTION_\nExporturi\n_START_PARAGRAPH_\nPrintre exporturile din Tarraconensis se num\xc4\x83r\xc4\x83 cheresteaua, aurul, fierul, cositorul, plumbul, ceramica, marmura, vinul \xc8\x99i uleiul de m\xc4\x83sline.'